C 132/58
HR
Službeni list Europske unije
14.4.2023.
srijeda, 5. listopada 2022.
T.
budući da krčenje šuma, jagma za zemljištem te prekomjerno iskorištavanje i vađenje prirodnih resursa, koje među ostalim provode organizirane kriminalne skupine, znatno utječu na vodostaj rijeka i jezera, mijenjaju hidrološki ciklus i doprinose isušivanju rijeka i jezera te zagađenju iskorištavanih područja;
U.
budući da u slatkovodnim ekosustavima, iako pokrivaju manje od 1 % površine Zemlje, živi više od 10 % svih vrsta i da oni sadržavaju osjetljivu biološku raznolikost; budući da se otprilike 70 % slatke vode u svijetu iskorištava u poljoprivredi, dok se ostatak dijeli na upotrebu u industriji (19 %), uglavnom u prehrambenom, tekstilnom, energetskom, industrijskom, kemijskom, farmaceutskom i rudarskom sektoru, i upotrebu u kućanstvu (11 %), uključujući ljudsku potrošnju;
V.
budući da zdravi ekosustavi doprinose poboljšanju količine i kvalitete vode te istodobno povećavaju otpornost na klimatske promjene;
W. budući da je poljoprivreda najveći svjetski potrošač slatkovodnih resursa; budući da se trećina obradivog zemljišta u svijetu koristi za prehranu stoke; budući da se u izvješću Organizacije za hranu i poljoprivredu iz 2020. naslovljenom „The State of Food and Agriculture, Overcoming water challenges in agriculture” (Stanje hrane i poljoprivrede – Prevladavanje izazova u području vode u poljoprivredi) sugerira da se proizvodnja hrane i ruralni dohoci mogu znatno povećati ulaganjem u nove sustave navodnjavanja ili prilagodbom i modernizacijom postojećih, a to bi se trebalo kombinirati s poboljšanim praksama upravljanja vodnim resursima, uključujući poboljšane poljoprivredne prakse; budući da jagma za zemljištem negativno utječe na dostupnost i kvalitetu vode, oduzima izvore vode lokalnim zajednicama te krši njihovo ljudsko pravo na zdravstveno ispravnu vodu za piće; X.
budući da je energetski sektor trenutačno odgovoran za 10 % crpljenja vode u svijetu i da se procjenjuje da će do 2040. potrošnja vode u energetskom sektoru porasti za gotovo 60 %;
Y.
budući da određene ekstraktivne industrije u kojima dolazi do zlouporabe, i koje su u velikom broju slučajeva nezakonite, znatno utječu na površinske i podzemne vodne resurse, onečišćenje i uništavanje ledenjaka, šuma, močvara, rijeka i drugih izvora vode ključnih za ljudsku potrošnju;
Z.
budući da je tekstilna industrija jedan od sektora s najvećom potrošnjom vode u svijetu te da se odjeća i tekstil proizvode u nekima od vodom najsiromašnijih svjetskih regija; budući da je ta industrija druga u svijetu po zagađivanju i da velik dio tog onečišćenja završava u vodi; budući da Europska komisija u prvom tromjesečju 2022. planira donijeti „Strategiju EU-a za održivi tekstil”, čiji je cilj pomoći EU-u da prijeđe na kružno gospodarstvo u kojem su tekstilni proizvodi osmišljeni tako da budu trajniji i energetski učinkoviti, da ih se može ponovno upotrijebiti, popraviti i reciklirati;
AA. budući da sve veća potražnja za vodom dovodi do prekomjernog iskorištavanja vodnih resursa i da je zbog nestašice voda postala sporan resurs; budući da se prema podacima UN-a predviđa da će u tristotinjak područja u svijetu do 2025.
izbiti sukobi povezani s vodom; AB. budući da je očuvanje vodnih resursa ugroženo i da se narušavanje kvalitete vode u mnogim zemljama smatra kaznenim djelom; budući da su posljednjih godina borci za prava okoliša i prava na vodu izloženi sve većem broju napada, uključujući ubojstva, otmice, mučenja, rodno uvjetovano nasilje, prijetnje, uznemiravanje, zastrašivanje, kampanje ocrnjivanja, kriminalizaciju, sudsko uznemiravanje, prisilne deložacije i raseljavanje te da je hitno potrebno proaktivno ih podupirati i zaštititi njihove živote i sigurnost; budući da se nekoliko finalista u izboru za nagradu „Saharov” za slobodu mišljenja suočava s napadima zbog svoje uloge u obrani vode i općih dobara; budući da su aktivisti koji su se zalagali za obranu rijeke Guapinol proveli više od dvije godine u pritvoru prije nego što su pušteni na slobodu; budući da se Lolita Chávez četiri godine nalazi u egzilu zbog svoje borbe za zaštitu teritorija od aktivnosti hidroelektrana u Iximulewu u Gvatemali; budući da je Berta Cáceres 2016. ubijena zbog svojeg aktivizma u cilju zaštite rijeka Blanco i Gualcarque te da osobe koje stoje iza tog zločina još nisu osuđene; AC. budući da je prema podacima organizacije Global Witness više od trećine boraca za zaštitu zemlje i okoliša ubijenih u svijetu od 2015. do 2019. pripadalo autohtonim zajednicama, čije su vještine upravljanja zemljom i vodom ključne za borbu protiv klimatske krize i gubitka biološke raznolikosti; AD. budući da su okupatorske sile koristile uskraćivanje pristupa vodi i uništenje vodoopskrbne infrastrukture kao ključnu taktiku za pripajanje okupiranih teritorija i raseljavanje ljudi s njihova zemljišta;